นายกรัฐมนตรี ห่วงใยปุ๋ยขาดแคลน สั่งการหน่วยงานที่เกี่ยวข้องเร่งแก้ปัญหา
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่านเฟซบุ๊กส่วนตัว ใจความสำคัญว่า ห่วงใยสถานการณ์ปุ๋ยขาดแคลน เนื่องจากใกล้เริ่มฤดูการเพาะปลูก จึงได้สั่งการให้กระทรวงเกษตรและสหกรณ์ และกระทรวงพาณิชย์ สำรวจปริมาณปุ๋ยที่มีอยู่ในสต๊อกและจัดหาปุ๋ยเพิ่มเติมให้เพียงพอ โดยมอบแนวทางสำคัญในการบริหารจัดการปุ๋ยว่า ปุ๋ยจะต้องไม่ขาดแคลน รัฐบาลต้องหาปุ๋ยเพิ่มเติมจากต่างประเทศเข้ามาให้เพียงพอ ราคาปุ๋ยต้องเป็นราคาที่เกษตรกรสามารถรับภาระได้ และรัฐบาลจะหาแหล่งสินเชื่อให้กับเกษตรกรรายย่อย โดยให้เกษตรกรรับผิดชอบตามราคาจริงที่ยอมรับได้ รัฐบาลกำหนดให้มีระยะเวลาผ่อนผันที่เกษตรกรไม่ต้องจ่ายต้นอย่างน้อย 2 ปี ประกอบกับรัฐบาลจะเป็นผู้รับภาระด้านดอกเบี้ยแทนเกษตรกร ซึ่งได้กำชับว่าการดำเนินการตามมาตรการนี้ จะต้องไม่เปิดโอกาสให้มีบุคคล หรือกลุ่มใดเข้ามาหาผลประโยชน์ หรือนำเข้าปุ๋ยที่ไม่มีคุณภาพนอกจากนี้ ทั้งเรื่องปุ๋ยและพลังงานที่ราคาแพงขึ้น ได้สั่งการให้กระทรวงการคลัง สำนักงบประมาณและกระทรวงการต่างประเทศ ประสานงานกับต่างประเทศว่าจะสามารถให้การสนับสนุนในเรื่องเหล่านี้ได้อย่างไรบ้าง ควบคู่กับการดูแลการส่งออกผลิตผลทางการเกษตรและผลไม้ ขณะเดียวกันรัฐบาลก็จะส่งเสริมการทำเกษตรปลอดภัยและเตรียมเปลี่ยนผ่านไปสู่เกษตรอินทรีย์ในอนาคต ซึ่งต้องเร่งวิจัยพัฒนาปุ๋ยอินทรีย์ที่มีคุณภาพมาใช้ทดแทนปุ๋ยเคมี